KIRJALLINEN KYSYMYS E-1402/02

esittäjä(t): Phillip Whitehead (PSE) komissiolle

(15. toukokuuta 2002)

Aihe: Aistirajoitteisten henkilöiden mahdollisuus seurata televisio-ohjelmia

Nykyisissä yhteisön audiovisuaalisen alan politiikoissa ei käsitellä aistirajoitteisten henkilöiden mahdollisuutta seurata televisio-ohjelmia. Useimmissa yhteisön jäsenvaltioissa on kuuroille

ja kuulorajoitteisille henkilöille vain vähän tekstitettyjä ja viittomakielellä tulkattuja ohjelmia ja näkövammaisille äänitulkattuja lähetyksiä. Euroopassa on kuitenkin useammalla kuin yhdellä seitsemästä huomattavia kuulo-ongelmia ja 7,4 miljoonaa ovat sokeita tai näkörajoitteisia. Nämä henkilöt syrjäytyvät yhteiskunnasta, jos heille ei anneta mahdollisuutta seurata lähetyksiä muiden ihmisten tavoin. On välttämätöntä, että tähän ongelmaan kiinnitetään nyt huomiota, sillä digitaalitelevisiota käytetään tulevaisuudessa lähetystoiminnan lisäksi Internetin kaltaisiin vuorovaikutteisiin.

Aikooko komissio kiinnittää huomiota kuurojen ja kuulorajoitteisten, sekä sokeiden ja näkörajoitteisten ongelmaan seurata televisiolähetyksiä tämänhetkisen televisio ilman rajoja -direktiivin uudelleentarkastelussa ja siihen liittyvissä aloitteissa, Euroopan vammaisten teemavuotta 2003 silmällä pitäen?

Viviane Redingin komission puolesta antama vastaus

(28. kesäkuuta 2002)

Asiat, joita arvoisa parlamentin jäsen kysymyksessään esittää, eivät kuulu televisio ilman rajoja -direktiivin(1) alaan. Direktiivi on lainsäädäntökehys, jonka avulla varmistetaan, että televisio-ohjelmia voidaan lähettää vapaasti yhteisön alueella.

Mikäli televisiopalvelujen harjoittajat tarjoavat parlamentin jäsenen esittämiä palveluita kansallisten lainsäädäntöjen mukaisesti, niiden välittämistä säätelee uusi viestintäverkkojen ja palveluiden yhteinen sääntelyjärjestelmä. Arvoisan parlamentin jäsenen tulisi tutustua annetun neuvoston ja parlamentin direktiivin 2002/22/EY (yleispalveludirektiivi)(2) 31 artiklaan yleispalvelusta ja käyttäjien oikeuksista sähköisten viestintäverkkojen ja -palvelujen alalla. Yleispalveludirektiivi käsittelee nimenomaan jäsenvaltioiden mahdollisuutta asettaa tiettyjä siirtovelvollisuuksia, jotka koskevat radio- ja televisiolähetysten lähettämiseen käytettäviä sähköisiä viestintäverkkoja, jotka mahdollistavat vammaisten käyttäjien asianmukaisen palvelujen saannin(3).

Komissio tukee useita aloitteita tällä alalla. Tässä tapauksessa komission yhteinen tutkimuskeskus tukee Voice-projektissaan (http://voice.jrc.it) Euroopan televisio-ohjelmien tekstityksen kehittämistä ja yhdenmukaistamista.

Euroopan neuvoston kokouksessa Feirassa kesäkuussa 2000 hyväksytty eEurope 2002-toimintasuunnitelma sisältää erityistavoitteen, jossa varmistetaan vammaisille mahdollisuus hyödyntää uutta teknologiaa ja Internettiä kokonaisvaltaisemmin. Toimintasuunnitelmaan kuuluu myös toinen erityistavoite, jonka mukaan pyritään parantamaan julkisten verkkosivujen saavutettavuutta jäsenvaltioissa ja Euroopan unionin toimielimissä. Niinpä komissio hyväksyi syyskuussa 2001 tiedonannon eEurope 2002: Julkisen sektorin verkkosivujen ja niiden sisällön saavutettavuus(4). Televiestintäneuvosto hyväksyi 25. maaliskuuta neuvoston päätöslauselman asiasta.

Komissio ilmaisi äskettäin tukensa Euroopan standardointikomitean (CEN:in), Euroopan sähkötekniikan standardointikomitean (Cenelecin), Euroopan telealan standardointilaitoksen (ETSI:n) yhteisvaliokunnan Sevillassa 13. ja 14. kesäkuuta 2002 pidetylle seminaarille, jonka teemana oli TV-ohjelmia kaikille. Seminaaria pidettiin onnistuneena. Tavoitteena oli keskustella kaikista sellaisista tekstitykseen ja äänitekniikkaan liittyvistä asioista, joita varten voitaisiin luoda standardeja. Seminaarin raportissa on yhteenveto käsitellyistä asioista ja ehdotuksia tuleviksi toimenpiteiksi.

Tiedonannossaan Esteetön Eurooppa vammaisille(5), komissio korosti näkökulmaa kaikkien kansalaisten tietoyhteiskunnasta. Mainitussa eEurope-aloitteessa keskitytään kymmeneen painopistealueeseen, joista yksi koskee vammaisten tarpeita. Painopistealueella pyritään edistämään innovaatioita, jotta tieto- ja viestintätekniikan tuotteiden ja palveluiden saavutettavuutta voitaisiin vammaisten kannalta parantaa.

Lisätäkseen yleistä tietämystä asiasta ja noudattaakseen läheisyysperiaatetta komissio aikoo ottaa asian esille televisio ilman rajoja -direktiivin soveltamisesta laaditussa lausunnossaan, joka toimitetaan parlamentille ja neuvostolle vuoden 2002 lopussa.

(1) Neuvoston direktiivi 89/552/ETY, annettu 3 päivänä lokakuuta 1989, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta, virallinen lehti EYVL L 298, 17.10.1989, muutettuna 30. heinäkuuta annetulla parlamentin ja neuvoston direktiivillä 97/36/EY, EYVL L 202, 30.7.1997.

(2) EYVL L 108, 24.4.2002.

(3) Katso direktiivin 2002/22/EY johdanto-osan 43 kappale.

(4) KOM(2001) 529 lopullinen.

(5) KOM(2000) 284 lopullinen.